BODOLAND रादाब- कक्राझार, 21 मार्च : गिबि खोलोब बिसाइखथिनि साना जेसेबांनो खाथि सौफैदों एसेबांनो राजखान्थि हान्जाफोरनि फोसावदिंनाया गोख्रैसिन जादों। शनिबारखालि बिहपुरिया बियाबनि बिजेपिनि बिजाथि ड० आमिय’ भुय्यानि जानानै मोनसे बिसाइख’थियारि फोसावदिं मेलाव रायजोनि सोलोंथाइ, रांखान्थि, सावस्रि बिफाननि मन्थ्रि ड० हिमन्त बिस्व सर्माआ गावनि बिबुंथियाव बुङोदि- आसामा माद्रासा लुबैया, लुबैयो मेडिकेल कलेज आरो इन्जिनियारिं कलेज। इउडिएफ आरो कंग्रेस दोलोखौ गाग्लोबना बुङोदि बदरुद्दिनआ केबिनेटआव सिगांसिन माद्रासा खुलिनायनि बाथ्रा बुङो, नाथाय आसामनि सुबुङा मेडिकेल आरो इन्जिनियारिं कलेज नागिरो। बिथाङा बुंबावोदि- महाजोतआ आसामनि हारिमु-सोदोमस्रिखौ फोजोबस्रांगोन। बे बारनि जुजिलायनाया आसामनि हारिमु-सोदोमस्रिखौ रैखाथिनि जुजिलायनाय। एरैहाय मथ्रि बिथाङा बिबुंथियाव रादाय होना बुङोदि- आं बिबान लाबायदि जोंनि सरकारा 2022 माइथायनि 31 मार्चसिमाव 1 लाख खामानि गैजायै लाइमोनफोरनो सरकारि साख्रियाव थिसनगोन। बेनि थाखाय रावनोबो थायसेबो रां होनो नाङा। लोगोसे साख्रि थिसननायनि बेलायाव कंग्रेसखौ गाग्लोबना बुङोदि- कंग्रेसनि दिनाव 1 कौटि रां होब्लाबो APSC नि साख्रि मोननो हाया। नाथाय जोंनि दिनाव थेला बोना जाग्रानि फिसायानो ACS जानो हायो।